‘বিস্মিত ও আনন্দিত’ মোর প্রাথমিক প্রতিক্রিয়া – ‘একালে এতো ভালো লেখক রয়েছেন, আমি সম্ভবত তালিকার শেষে।’ ১৯৩৯ সালে জাপানের চীন আক্রমণ এবং চীন-জাপান যুদ্ধের পটভূমিকায় রচিত উপন্যাস রেড সরগাম – লাল জোয়ার (ভুট্টাজাতীয় শস্য) – চীনের বিখ্যাত চলচ্চিত্র পরিচালক ঝ্যাং ইমোর হাতে রুপালি পর্দায় প্রদর্শিত হওয়ার পর বার্লিন উৎসব থেকে গোল্ডেন বিয়ার জিতে নেয়। মোর খ্যাতি নিজ প্রদেশ শ্যানডংয়ের সীমানা ছাড়িয়ে যায়, তাঁকে নিয়ে আন্তর্জাতিক অঙ্গনে আগ্রহ বাড়তে থাকে। তিন দশকেরও বেশি সময়ের নিরবচ্ছিন্ন সাহিত্যচর্চায় তিনি যে-অবস্থানে পৌঁছেছেন তা স্বোপার্জিত। চীনা সরকার ও পার্টির বিরুদ্ধ মতাবলম্বীরা যা-ই বলুন তাঁর নোবেল পুরস্কারপ্রাপ্তি আধুনিক চীনা সাহিত্যের ব্যাপারে সাহিত্যবিশ্বকে নতুন করে ভাবিয়ে তুলবে। চীন যখন অর্থনীতির দরজা খুলেছে, বিধিনিষেধ শিথিল করে সাহিত্য ও সংস্কৃতির দরজাও গ্রহণ ও প্রদানের জন্য উন্মুক্ত করে দেবে। স্বপ্ন তো পূরণ হলো, তারপর?